Ttawil-agi yeṭṭef adeg meqqren deg tudert n yimezdaɣ n w At Buɣerdan At Ḥiğa, imi tuget n deg-sen xeddmen amahil-agi n usiweḍ n yimdanen seg taddart ɣer tayeḍ neɣ seg tɣiwant ɣer tayeḍ, ssuma n usiweḍ temgarad akken i ɣezzif ubrid ssuma ad ternu, ɣef waya mmeslayeɣ-d ɣef sin yimdanen, yiwen d argaz meqqren yeffeɣ-d lantrit isem-is Belεid.A yesεa 63 n yiseggasen, yenna-d belli yewwi-d lḥal fell-as ad yernu axeddim-nniḍen acku tudert n tura tewεer ayen din, ɣef waya yuɣ-d afurgu yeṣṣawaḍ yis seg yiwaḍiyen s At Buɣerdan s 50 DA. Ma d wayeḍ d yiwen seg yilmeẓẓyen i yesεan 30 n yiseggasen isem-is Farid.M, akken iyi-yenna belli ur yegzi ara amek i dyufa iman-is deg tɣult-agi n usiweḍ n yimdanen, yenna-d belli tettwaḥettem fell-as imi iεedda deg teswiεt iẓeyren aṭas imi netta yesεa agerdas tussna tasertant deg tseddawit n Lmulud At Mεemmer, yeffeɣ-d deg useggas n 2008 ar ass-agi ur yufi ara axeddim deg tɣult-ines, ɣef waya yenna-d belli yexdem deg icuntyiten, iṛebba ulli, syin akkin yejmeε idrimen dɣa yuɣ-d afurgu lmaṛka ṭṭṛafik ixeddem yis seg w At Ḥiğa ɣer w At Lqasem taɣiwant n w At Buɣerdan s 25 DA.